GAYA : शराबबंदी के समर्थन में 21 जनवरी को बनाए जाने वाली मानव श्रृंखला का हिन्दुस्तानी अवाम मोर्चा, सेक्यूलर (हम) ने शराबबंदी क़ानून को तालिबानी फ़रमान बताते हुए बहिष्कार करने की घोषणा की है।
जबकि एनडीए का सबसे बड़ा घटक दल भारतीय जनता पार्टी ने समर्थन कर इसमें हिस्सा लेने की घोषणा की है। इस मुद्दे को लेकर एनडीए गठबंधन में फूट पड़ती नज़र आ रही है। पूर्व मुख्यमंत्री व हम के राष्ट्रीय अध्यक्ष जीतनराम मांझी ने शहर के गोदावरी स्थित अपने आवास पर आयोजित पत्रकार सम्मेलन में शराबबंदी क़ानून को तालिबानी फ़रमान बताया।
उन्होंने कहा कि पार्टी इसका समर्थन क़तई नहीं करेगी। उन्होंने कहा कि राज्य सरकार के इस तालिबानी का़नून का ख़ामियाज़ा अधिकांश ग़रीब वर्ग के लोगों को उठाना पड़ रहा है। साथ ही कहा कि वर्तमान में तक़रीबन 20 हज़ार लोग शराबबंदी क़ानून के कारण सूबे के विभिन्न जेलों में बंद हैं।
इनमें से 90 फ़ीसदी ग़रीब लोग हैं। उन्होंने कहा कि जब तक राज्य सरकार इस कानून में संशोधन नहीं करती है, तब तक इस मानव श्रृंखला में सम्मिलित होने का कोई औचित्य ही नहीं है।
हम सुप्रीमो ने कहा कि शराबबंदी क़ानून को भाजपा के ही कुछ नेताओं ने आलोचना करते हुए इसे तालिबानी फ़रमान कहा था। अब वही लोग इसका समर्थन कर रहे हैं। उन्होंने भाजपा नेताओं के मानव श्रृंखला में शामिल होने के निर्णय की आलोचना की।